### | | | | --- | --- | | | | | --- | | **Byråd** 24. april 2018 Sagsnr. 710-2017-36067 Dok.nr. 710-2018-100196 Sagsbehandler DPBSTE | | 63.                 Genudbud af Favrskov Kommunes vintertjeneste - Åbent

###

|  |  |
| --- | --- |
| Tidl. politisk behandling |  |
| Forventet sagsgang | TM-U, ØK, BY |
| Lovgrundlag | Lov om vintervedligeholdelse og renholdelse af veje |

###

**SAGENS INDHOLD**

Byrådet skal i denne sag behandle genudbud af [adresse]
Kommunes vintertjeneste på kommunale veje samt tage stilling til et revideret vinterregulativ.

Opgaven med vintertjeneste genudbydes, idet de nuværende
kontrakter ophører 15. april 2018. Vintertjenesten udbydes i 36 mindre
entrepriser (ruter). Dette sikrer, at små lokale vogn- og landmænd kan byde på
opgaverne. Planlægningen af ruterne sker med henblik på at efterleve
regulativets beskrevne servicekrav samt minimere tomkørsel for den udførende
vognmand. Der indgås kontrakt for en 2–årig periode med mulighed for
forlængelse i yderligere to år.

[adresse] vinterregulativ udgør grundlaget for
administrationen, udførelsen og kontrollen af vintertjenesten.
Vinterregulativet fastlægger retningslinjer for, hvordan snerydning,
foranstaltninger mod glatføre og renholdelse på de kommunale veje, stier og
pladser skal udføres. Vinterregulativet beskriver og fastlægger serviceniveauet
for de forskellige vejklasser. Regulativet skal til enhver tid efterleve
gældende lovgivning og revideres derfor løbende.

[adresse] serviceniveau skal endvidere være afstemt
med serviceniveauet i de omkringliggende kommuner. Der må således ikke kunne
konstateres væsentlige forskelle i vintertjenesten, når en kommunegrænse
passeres. Det vil sige, at snerydning og glatførebekæmpelse ikke må være meget
forskellig på tværs af kommunegrænserne af hensyn til trafiksikkerheden.

**VURDERING**

Teknik og Kultur har udarbejdet et forslag til revideret
vinterregulativ. Det bemærkes, at vinterregulativet også fastlægger kommunens
retningslinjer for renholdelse af fortove, kantsten samt offentlige tove og
pladser. Der er ikke sket indholdsmæssige ændringer i forhold til nuværende
retningslinjer. Der er alene foretaget redaktionelle ændringer. Forslaget til
”Regulativ for vintertjeneste og renholdelse” er vedlagt som bilag.

Vinterregulativet og de dertilhørende vintervejklasser
danner grundlag for det kommende udbud. En generel beskrivelse af
vintervejklasserne følger nedenfor.

Vintervejklasserne er en opdeling af det kommunale vejnet i
forhold til hvor højt vejene skal prioriteres. Der skelnes mellem fem
vejklasser og to sti-klasser. Kategoriseringen af den enkelte vej sker på
baggrund af en række forhold, herunder vejens placering i det strategiske
vejnet, trafiksikkerhed, trafikintensitet, minimering af tomkørsel i
forbindelse med snerydning/saltning etc.

Vintervejklasserne indgår som bilag til vinterregulativet.
Vintervejklasserne kan ses på kort via dette [link](https://webkort.favrskov.dk/cbkort?profile=vintervedligehold).

Det bemærkes, at der i videst muligt omfang er taget
forbehold i udbudsmaterialet for eventuelle ruteudvidelser/reduktioner. Dermed
opnås fleksibilitet til håndteringen af eventuelt opklassificerede veje.

**ØKONOMI**

Udgifterne til vintertjeneste er vejrafhængige. Derfor vil
de økonomiske konsekvenser af udbuddet blive vurderet via en sammenligning
mellem de gældende prislister og de opnåede tilbud.

[adresse] af vintertjenesten forventes ikke at medføre
væsentlige prisændringer i forhold til nuværende kontrakter, idet der ikke
ændres på serviceniveauet. Eventuelle mer- eller mindreudgifter vil blive
vurderet i budgetopfølgningerne i løbet af 2018 samt i forbindelse med
budgetlægningen for 2019-22.

Budgettet for vintertjenesten fastsættes hvert år på
baggrund af de seneste fem års forbrug. Budgettet til vintertjeneste er 10,3
mio. kr. i 2018.

Merforbrug eller mindreforbrug i forhold til budgettet
overføres ikke til næste år, men finansieres af eller tilgår kassebeholdningen.

**INDSTILLING**

Direktøren for Teknik og Kultur indstiller til Byrådet:

1. At det reviderede vinterregulativ
godkendes og træder i kraft ved opstart af kommende vinterperiode 15. oktober
2018.

2. At bemyndige direktøren for Teknik og Kultur til efter afholdt
licitation at vælge laveste bud på de udbudte ruter.

**BESLUTNING**

***Teknik- og Miljøudvalget, 5. april 2018:***

Fraværende:Ingen

Venstre ved Laus Søndergaard og Dansk Folkeparti ved
Laurits Simonsen stillede forslag om følgende tilføjelser til indstillingen:

1. At det reviderede vinterregulativ godkendes og træder i
kraft ved opstart af kommende vinterperiode 15. oktober 2018.

2. At i medfør af byrådets beslutning om opklassificering af
private fællesveje tilbydes disse muligheden for, at Favrskov Kommune overtager
vintervedligeholdelsen jf. Favrskov Kommunes Vintervedligeholdelsesregulativ
med opstart den 15. oktober 2018.

3. At bemyndige direktøren for Teknik og Kultur til efter
afholdt licitation at vælge laveste bud på de udbudte ruter.

Forslaget blev ikke godkendt med 2 stemmer for og 3 imod.
Ingen undlod at stemme.

For stemte Laus Søndergaard, Laurits Simonsen

Imod stemte Steen Bech, Robin Søndergaard og Robin Winther

Forvaltningens indstilling indstilles godkendt.

***Økonomiudvalget, 17. april 2018:***

Fraværende:Benjamin Mogensen

Indstilles godkendt med den præcisering, at udbuddet af
Favrskov Kommunes vintertjeneste skal muliggøre, at Favrskov Kommune varetager
vintervedligeholdelsen af de opklassificerede veje i takt med, at
opklassificeringen besluttes/realiseres.

**Bilag**

|  |  |
| --- | --- |
| Regulativ for vintertjeneste og renholdelse | 710-2018-19773 |